Zastavice sočutja ob 1. novembru

Člani Župnijskega pastoralnega sveta Župnije Sveti Jurij ob Taboru (ŽPS) smo tudi letos pristopili k akciji dobrodelnega društva Fundacija svečka, ki smo jo zelo uspešno prvič izvedli lani, ko smo ljudi vabili, naj namesto prižiga dodatne svečke na grobu v zameno za zastavico sočutja darujejo za Karitas.

Tudi letos bomo s pomočjo članov ŽPS izvedli podobno akcijo, le da bomo tokrat zbrani denar namenili na nakup specialnega pripomočka za nam najbližji dom za ostarele ‒ Naš dom na Vranskem. Gre za solarno-senzorični projektor, ki bi ga uporabljali za starostnike, ki so najbolj prizadeti ‒ zaradi demence, kapi ali druge poškodbe možganov. S pomočjo tega terapevtskega pripomočka je mogoče vzpostaviti prijetno okolje, ki ostarelega pomiri in stimulira čutila preko zvočnih, vidnih in drugih senzornih dražljajev. Senzorični projektor lahko s prikazovanjem pašnika, ptic, rib, morja ... pomaga  lajšati simptome tesnobe, vznemirjenosti, nespečnosti. Največ ga uporabljajo  pri stanovalcih, ki svoje življenje večinoma preživijo v posteljah. V Našem domu so nam zagotovili, da bi projektor z veseljem uporabljali.

Prevelika količina nagrobnih sveč še vedno predstavlja veliko ekološko breme našemu okolju, poleg tega nekaj dni po 1. novembru te sveče ležijo povsod. Vabimo vas, da namesto obilice sveč na grob zataknete zastavico sočutja, ki jo boste pri stojnici ob pokopališču v zameno za svoj dar dobili v soboto, 31. oktobra, ves dan in v nedeljo, 1. novembra dopoldne. Člani našega ŽPS vas prijazno vabimo k darovanju za pripomoček, ki bo morda kmalu koristil kateremu vašemu sorodniku ali celo vam samim.  

Simona Zaberložnik, koordinatorka akcije v Taboru
